Charles Rudd

Charles Dunell Rudd (22 Oktober 1844 - 16 November 1916) was 'n vennoot van Cecil John Rhodes en is in Hanworth Hall, Norfolk, Engeland gebore. Hy ontvang opleiding in Harrow en Cambridge en was ook 'n goeie atleet. Hy kom op 22-jarige ouderdom in die Kaap aan en jag etlike jare saam met John Dunn. Hy vertrek na Kimberley en ontmoet daar vir Cecil John Rhodes. Hulle vorm 'n vennootskap en koop elk 'n kwart kleim in die De Beersmyn. Dit lei tot die eindelike ontstaan van De Beers Consolidated Mines. Gedurende 1883 word Rudd 'n lid van die Kaapse Parlement. Hier was hy verantwoordelik vir wetgewing om onwettige diamanthandel te beëindig. Hy speel 'n groot rol in die stigting van die maatskappy Goldfields of South Africa. Gedurende 1888 gaan hy na Matabeleland en verkry namens Rhodes 'n konsessie van Lobengula waarop die oktrooi vir die British South Africa Company gebaseer is. Hy is oorlede in 1916.

 Bron 
 Ensiklopedie van Suidelike Afrika, Eric Rosenthal, 1967

Kategorie:Britse entrepreneurs
Kategorie:Kimberley
Kategorie:Geboortes in 1844
Kategorie:Sterftes in 1916